# Una habitació a la ciutat

Una habitació a la ciutat, títol original en francès Une chambre en ville, és una pel·lícula de l'any 1982 dirigida per Jacques Demy i protagonitzada per Dominique Sanda, Michel Piccoli i Richard Berry. Ha estat subtitulada en català.

## Argument

Nantes, 1955. Hi ha agitació social i esclats de violència a la ciutat. Els treballadors de les drassanes fan vaga. El torner François Guilbaud (Richard Berry) surt amb la dolça Violette Pelletier (Fabienne Guyon) i s'allotja a la casa de la vídua Margot Langlois (Danielle Darrieux). Mentre duri la vaga, François no podrà pagar el lloguer a la vídua. Aquesta té una filla, Edith Leroyer (Dominique Sanda), casada amb un venedor de televisors, el gelós i impotent Edmond (Michel Piccoli). François i Edith es veuran atrapats per una passió irrefrenable.

## Context històric i artístic

Anys després d'Els paraigües de Cherbourg (1964) i Les senyoretes de Rochefort (1967), el cineasta francès Jacques Demy va retornar al cor del cinema musical, si bé transferint la comèdia en melodrama de conflictes morals i socials. Inclassificable com sempre, Demy realitzaria un arriscat i inversemblant musical on tots els monòlegs i diàlegs són cantats. Amb composicions de Michel Colombier, Demy entra sense embuts en els terrenys més desfogats i hiperbòlics del cinema, concertant una escabellada, fulletonesca i contrarealista opereta d'amor, desenganys i gelosies en la qual participen personatges substanciosament desmesurats: la dolça Violette, l'impotent i mesquí marit, l'amant, el sindicalista Guilbaud o la vídua, qui dissipa en alcohol l'enyor de la noblesa perduda. Entre sentiments desorbitats, èpica obrera, sublimada malenconia i previsió de tragèdia, el cineasta hi fica algunes cullerades de sarcasme i ironia.
Casat amb la també realitzadora Agnès Varda, Demy ja va voler rodar aquesta exacerbada raresa deu anys abans, aleshores amb Catherine Deneuve, Gerard Depardieu, Isabelle Huppert i Simone Signoret, però davant la negativa del músic Michel Legrand i de Catherine Deneuve, el projecte no va prosperar. Cal destacar-hi una singular seqüència: els policies antidisturbis de Nantes carreguen contra els exasperats vaguistes, tots ells, però, units en un gran cor de veus melòdiques i contestàries. Aquest inaudit i encara avui incomprès deliri musical es va saldar amb un estrepitós fracàs comercial.

## Frases cèlebres

| « | "Una nit va arribar a la meua mare l'hora de la mort. Llavors, vaig vindre a treballar a Nantes. Vaig cercar una habitació a la ciutat. I per pur atzar vaig arribar a la casa de la teua mare." (Richard Berry com a François) | » |

## Premis

* 1982: Premis César (9 nominacions, incloent-hi Millor Pel·lícula).

## Referències

* 1 2 3 4 5 Vilaseca, Ramón Robert, 2014. Les 500 millors pel·lícules de la història del cinema. Lleida: Pagès Editors, S. L. ISBN 9788499754932. Pàg. 257. Arxivat 2016-05-08 a Wayback Machine.
* ↑ «Una habitació a la ciutat». goitaquefanara.cat. Fundació .cat. [Consulta: 11 novembre 2024].
* ↑ Jean-Pierre Berthomé, 1998. Jacques Demy et les racines du rêve. Librairie L'Atalante. ISBN 9782841720422. Pàg. 288.
* ↑ Camille Taboulay, 1996. Le cinéma enchanté de Jacques Demy. París: Cahiers du Cinéma. ISBN 9782866421670. Pâg. 144.
* ↑ Filmaffinity (castellà)

## Bibliografia

* Bruno Villien, "Entretien avec Jacques Demy", Le Nouvel Observateur, 25 d'octubre del 1982.
* Serge Daney, Jean Narboni i Serge Toubiana, "Interview de Jacques Demy", Cahiers du cinéma, núm. 341, novembre del 1982.

## Enllaços externs

* Blood on the Rainbow: Jacques Demy and Une chambre en ville - Senses of Cinema (anglès)